KIRJALLINEN KYSYMYS E-0366/02 esittäjä(t): Marco Cappato (NI) komissiolle. Bolivian kongressin jäsenen Evo Morales Ayman tapaus.



Virallinen lehti nro 092 E , 17/04/2003 s. 0006 - 0007



KIRJALLINEN KYSYMYS E-0366/02 esittäjä(t): Marco Cappato (NI) komissiolle (14. helmikuuta 2002) Aihe: Bolivian kongressin jäsenen Evo Morales Ayman tapaus Viime vuosina kokaviljelmien tuhoaminen Boliviassa on johtanut väkivaltaisuuksiin, joissa on kuollut yli 40 ihmistä, joiden joukossa on ollut myös naisia ja lapsia. Ketään järjestysvoimien jäsenistä ei ole missään vaiheessa tuomittu kyseisistä teoista. Cochabamban kaupungin lähistöllä 17.18. tammikuuta 2002 järjestettyjen väkivaltaisten mielenosoitusten seurauksena Bolivian kongressin jäsenen Evo Morales Ayman parlamentaarinen koskemattomuus pidätettiin, koska häntä pidettiin niiden väkivaltaisuuksien taustavaikuttajana, joihin kokaviljelijät olivat syyllistyneet. Evo Morales Ayma on Six Federations of coca growing peasants -järjestön koordinaattori, ja hän ryhtyi heti nälkälakkoon vaatien myös laillisiin tarkoituksiin tapahtuvan kokapensaan lehtien myynnin kieltämistä koskevan hallituksen antaman säädöksen peruuttamista. Onko komissio pyytänyt virallisesti Bolivian suurlähettiläältä selvitystä edellä mainitusta asiasta? Jos komissio ei ole tehnyt niin, miksei? Jos komissio on tehnyt niin, mitä Bolivian suurlähettiläs on vastannut? Katsooko komissio, että on ehdottoman välttämätöntä ottaa huomioon kokaviljelmien tuhoamista koskevien ohjelmien kohtalokkaat seuraukset väestölle? Katsooko komissio, että sen on välttämättä tarkistettava vaihtoehtoista kehitysyhteistyötä koskevia, Boliviaan liittyviä ohjelmiaan, jotta voidaan arvioida niiden tehokkuutta ja tarkoituksenmukaisuutta, ja harkittava jopa niiden keskeyttämistä? Christopher Pattenin komission puolesta antama vastaus (22. maaliskuuta 2002) Boliviaan akkreditoitujen diplomaattisten edustustojen päälliköiden ja Bolivian ulkoministerin välillä järjestettiin 22. tammikuuta 2002 kokous, jossa maan ulkoministeri esitti hallituksensa kannan tapahtumiin, joiden seurauksena kolme kokanviljelijää ja neljä sotilasta sai surmansa Sacabassa lähellä alueen pääkaupunkia Cochabambaa, eli ei siis Chaparen koka-alueella. Maan oikeuslaitokset käsittelevät Evo Moralesin parlamentaarisen aseman ja koskemattomuuden peruuttamista Bolivian lainsäädännön mukaisesti. Komission lähestymistapa kokan viljelyyn Boliviassa perustuu vaihtoehtoisen kehityksen edistämiseen sellaisten toimenpiteiden määrittelemiseksi, joilla voitaisiin lievittää kokaviljelmien tuhoamisen sosioekonomisia vaikutuksia. Yhteisön ohjelmat ovat sopusoinnussa hallituksen politiikan kanssa, mutta yhteisö ei osallistu itse tuhoamiseen eikä ole asettanut apunsa ehdoksi tietyn aikataulun mukaista edistymistä kokaviljelmien tuhoamisessa. Komissio pyrkii parantamaan kokanviljelyalueiden ja siirtolaisalueiden väestön elinoloja sekä tukemaan näiden alueiden kestävää sosioekonomista kehitystä. Tästä syystä komissio ei pidä aiheellisena vaihtoehtoisen kehityksen ohjelmiensa keskeyttämistä, sillä niistä hyötyy kokanviljelyalueiden väestö. Komission lähestymistapa on kaksijakoinen: yhtäältä vaihtoehtoinen kehitys ja toisaalta siirtolaisuuden ehkäiseminen talousongelmista kärsiviltä alueilta kokanviljelyalueille. Toteutettavana on kaksi ohjelmaa: - Praedac (Programa de Apoyo a la Estrategia de Desarrollo Alternativo en el Chapare): vaihtoehtoinen kehitys tärkeimmällä Chaparen kokanviljelyalueella (Cochabamban departementti), 19 miljoonaa euroa; - taloudellisen kehityksen ohjelma köyhissä vuoristolaaksoissa kokanviljelyalueille suuntautuvan siirtolaisuuden ehkäisemiseksi, 11 miljoonaa euroa. Yhteisön ohjelmia arvioidaan säännöllisesti. Yhteisön Praedac-ohjelman välivaiheen arviointi on parhaillaan käynnissä.